RKP:n puheenjohtaja, kansanedustaja Anna-Maja Henriksson arvostelee suorin sanoin alkoholilain uudistuksen valmistelua ja käsittelyä. Hänen mukaansa on ”pohjanoteeraus”, ettei uuteen lakiin tehdä uutta, selkeää kirjausta alkoholin etämyynnistä.

– Olemme pitkään eduskunnassa valittaneet huonoa lainvalmistelua. Nyt tehdään pohjanoteeraus, kun hallitus ei halua lakiin selkeää pykälää etämyynnistä, vaan luotetaan siihen että korkein oikeus ratkaisee. Tämä on ala-arvoista, hän kirjoittaa Twitterissä.

Henriksson sanoi launtaina Hufvudstasdbladetin haastattelussa suoraan, että eduskunnan pitää hylätä uusi alkoholilaki täysistunnossa tiistaina.

–Meidän tehtävämme lainsäätäjinä on säätää lakeja, ei pakoilla vastuuta. Meidän velvollisuutemme on ratkaista tämä asia.

Eduskunta päättää alkoholilain kokonaisuudistuksen lopullisesta hyväksymisestä tiistaina, jolloin päätetään vain ehdotuksen hyväksymisestä tai hylkäämisestä. Siinä vaiheessa lakiesityksen sisältöön ei enää voi tehdä muutoksia.

Alkoholin etämyyntiä koskeva lakipykälä on jäämässä ennalleen, vaikka sen tulkinta on ollut haastavaa. Perustuslakivaliokunta on katsonut lausunnossaan, että etämyynti on sallittua, jos sen kieltämistä ei selkeästi kielletä laissa.

Sosiaali- ja terveyslautakunta on vedonnut siihen, että kansallisen lainsäädännön liikkumavara riippuu vielä EU:n oikeuden sisällön vahvistamisesta ja korkeimmalta oikeudelta (KKO) odotettavasta Alkotaxi-päätöksestä. Sosiaali- ja terveysministeriö on todennut jo aiemmin, että etämyyntisäännöstä tarkastellaan uudestaan ja muutetaan tarvittaessa, kun virolaisyrittäjän Alkotaxi-juttuun saadaan KKO:n päätös. Keväällä tullut hovioikeuden päätös ei ole lainvoimainen, koska siitä on valitettu.

Helsingin hovioikeus päätti keväällä Alkotaxi-jutun yhteydessä, että mietojen alkoholijuomien etämyynnin on oltava sallittua, mutta väkevien ei tai muutoin Alkon monopoli vaarantuu. Taustalla oli EU-tuomioistuimelta pyydetty ennakkopäätös, jonka mukaan Alkon monopolilla voi rajoittaa tavaroiden vapaata liikkuvuutta, jos se takaa kansanterveyden ja yleisen järjestyksen suojelun. EU:n yleisperiaatteena on tavaroiden vapaa liikkuvuus.

Lisää aiheesta:

Alkoholilain epäselvästä etämyynnistä seuraava riita: Oppositio vaatii täyskieltoa

Raju ulostulo alkoholilaista: ”Päättäjämme eivät vaivaa itseään tosiasioilla”

Li Andersson ryöpyttää alkoholipäätöstä: ”Neloskaljan saaminen kauppaan on elämää suurempi ihmisoikeuskysymys”

Alkoholilaki viimeinen niitti Mikael Jungnerille: ”Erosin juuri SDP:stä”

Nyt se on varmaa: IV-olut tulee ruokakauppaan